Broj: 711-I-1212-P-133/19-02-18

Zagreb, 17. svibnja 2019.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom osobnog zahtjeva **dužnosnice Đurđice Slamek, općinske načelnice Općine Sveta Marija,** na 50. sjednici, održanoj 17. svibnja 2019., donosi sljedeću:

**ODLUKU**

1. **Na temelju članka 39. stavka 3. ZSSI-a, na osobni zahtjev dužnosnice** **pokreće se postupak za odlučivanje o sukobu interesa protiv dužnosnice Đurđice Slamek, općinske načelnice Općine Sveta Marija, zbog moguće povrede članka 14. stavka 5. ZSSI-a, koja proizlazi iz primanja novčane naknade za sudjelovanje na sjednicama Upravnog vijeća Lokalne akcijske grupe u 2018. godini, u ukupnom iznosu od 350,00 kuna.**
2. **Poziva se dužnosnica Đurđica Slamek da u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**
3. **Na temelju članka 42. stavka 4. ZSSI-a, nalaže se dužnosnici Đurđici Slamek da u roku od 15 dana od dana primitka ove odluke, otkloni uzroke moguće povrede članka 14. stavka 5. ZSSI-a odnosno da zatraži od predmetne Lokalne akcijske grupe, koja joj je isplatila nedopuštenu novčanu naknadu, navedenu u točki I. izreke, obustavu daljnje isplate novčane naknade za članstvo u Upravnom vijeću kao i da izvrši povrat cjelokupnog primljenog iznosa predmetne novčane naknade uplatom na račun predmetne Lokalne akcijske grupe te o navedenim radnjama dostavi dokaz Povjerenstvu uz očitovanje iz točke II. izreke.**

Obrazloženje

Povjerenstvo je 4. travnja 2019.g. zaprimilo zahtjev dužnosnice Đurđice Slamek za mišljenjem Povjerenstva, koji je zaprimljen u knjizi ulazne pošte Povjerenstva pod brojem 711-U-1528-M-59/19-01-4, povodom kojeg je otvoren predmet broj M-59/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Đurđica Slamek obnašala dužnost općinske načelnice Općine Sveta Marija u mandatu 2013.-2017., a da počevši od 30. svibnja 2017. obnaša istu dužnost u mandatu 2017.-2021.g., stoga je Đurđica Slamek, povodom obnašanja navedene dužnosti, obvezna postupati sukladno odredbama ZSSI-a.

U navedenom zahtjevu dužnosnica navodi da je protekle godine primila naknadu u iznosu od 350,00 kuna za sudjelovanje na sjednicama Upravnog vijeća LAG-a, čija je članica, ali da, s obzirom da ne provjerava stanje na svojem računu, sve do primitka Potvrde o isplaćenom primitku, dohotku, uplaćenom doprinosu, porezu na dohodak i prirezu u 2018. godini, nije znala za primitak navedene novčane naknade. Dužnosnica moli mišljenje Povjerenstva može li primati navedenu naknadu, a ukoliko ne može, koje radnje mora poduzeti da bi vratila primljenu naknadu iz 2018.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno članku 39. stavku 2. ZSSI-a Povjerenstvo obvezno pokreće postupak iz svoje nadležnosti na osobni zahtjev dužnosnika. Stoga je Povjerenstvo donijelo odluku kao u točki I. izreke.

Povjerenstvo napominje da zahtjeve dužnosnika za mišljenjem Povjerenstva, u kojima dužnosnici iskazuju dvojbu predstavlja li povredu ZSSI-a određena njihova radnja koja se već dogodila ili određeno ponašanje koje već traje određeno razdoblje prije podnošenja zahtjeva, Povjerenstvo ne smatra zahtjevom dužnosnika za davanjem mišljenja u smislu članka 6. ZSSI-a, već osobnim zahtjevom dužnosnika za pokretanjem postupka sukoba interesa u smislu članka 39. stavka 2. ZSSI-a.

Člankom 14. stavkom 5. ZSSI-a propisano je da dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Uvidom u službene mrežne stranice Lokalne akcijske grupe Mura-Drava (www.lag-mura-drava.hr) utvrđeno je da je dužnosnica Đurđica Slamek jedna od članova Upravnog vijeća istog LAG-a, kao predstavnik Općine Sveta Marija, koja je jedan od osnivača LAG-a.

Na istim mrežnim stranicama navodi se da je LAG Mura-Drava osnovana 15. listopada 2012. godine od strane 9 jedinica lokalne samouprave na području Međimurske i Koprivničko-križevačke županije i to: Grad Prelog i donjomeđimurske općine Orehovica, Goričan, Donji Kraljevec, Sveta Marija, Donji Vidovec, Donja Dubrava, Kotoriba i Legrad u Koprivničko-križevačkoj županiji. Navodi se da je glavni cilj LAG-a održivi razvoj cjelokupnog područja koji se postiže provedbom lokalne razvojne strategije koja predstavlja temeljni strateški dokument te određuje smjernice budućeg razvoja, a temeljena je na specifičnostima određenog ruralnog područja.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici www.appluprava.hr) Povjerenstvo je utvrdilo da je Lokalna akcijska grupa Mura-Drava (skraćeni naziv: LAG Mura-Drava) upisana u isti registar od 8. studenog 2012.g. pod registarskim brojem 20001240, sa sjedištem u Donjem Vidovcu. Dužnosnica Đurđica Slamek upisana je kao dopredsjednica udruge u mandatu 17. srpnja 2017. – 17. srpnja 2021.g.

Na temelju navoda u zahtjevu dužnosnice i podataka utvrđenih uvidom u javno objavljene službene podatke, utvrđeno je da dužnosnica istovremeno uz obnašanje dužnosti općinske načelnice Općine Sveta Marija, obavlja funkciju članice Upravnog vijeća (ujedno i dopredsjednice) LAG-a Mura-Drava, čiji je Općina u kojoj obnaša dužnost jedan od osnivača, kao i podatak da je dužnosnica za obavljanje navedene druge funkcije u 2018.g. primila novčanu naknadu u iznosu od 350,00 kuna.

Slijedom navedenoga, s obzirom da je LAG Mura-Drava registrirana kao udruga, na temelju članka 14. stavka 5. ZSSI-a, dužnosnica Đurđica Slamek, u okviru prava da bude članom upravnih i nadzornih tijela najviše dviju neprofitnih udruga i zaklada, može istovremeno uz obnašanje dužnosti općinske načelnice Općine Sveta Marija obavljati funkciju članice Upravnog vijeća (ujedno i dopredsjednice) LAG-a Mura-Drava, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju da je dužnosnica Đurđica Slamek počinila moguću povredu članka 14. stavka 5. ZSSI-a, koja proizlazi iz primanja novčane naknade za sudjelovanje na sjednicama Upravnog vijeća predmetnog LAG-a u 2018. godini u ukupnom iznosu od 350,00 kuna. Stoga je Povjerenstvo donijelo odluku kao u točki I. izreke ovog akta.

Sukladno članku 39. stavku 3. ZSSI-a, u točki III. izreke poziva se dužnosnica da u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke. Poziva se dužnosnica da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu moguću povredu članka 14. stavka 5. ZSSI-a. Povjerenstvo će po potrebi podatke zatražiti od nadležnih tijela javne vlasti.

Člankom 42. stavkom 4. ZSSI-a propisano je da, ako je primjereno naravi povrede, Povjerenstvo može tijekom postupka naložiti dužnosniku da otkloni uzroke postojanja sukoba interesa u određenom roku te, ako dužnosnik to učini, može obustaviti postupak ili isti dovršiti i ispunjenje naloga uzeti u obzir prilikom izricanja sankcije.

Imajući u vidu težinu povrede u konkretnom slučaju odnosno relativno malu visinu primljene novčane naknade kao i na navode u zahtjevu dužnosnice da nije bila svjesna da joj je naknada isplaćena kao i da namjerava otkloniti posljedice svojeg postupanja ukoliko je isto bilo protivno odredbama ZSSI-a, Povjerenstvo nalazi da je u konkretnom slučaju primjereno naravi moguće povrede članka 14. stavka 5. ZSSI-a naložiti dužnosnici određeno postupanje kojim može otkloniti uzroke postojanja moguće povrede odnosno otkloniti posljedice koje su već nastale kao i otkloniti nastanak daljnjih povreda ubuduće.

U tom smislu Povjerenstvo nalaže dužnosnici Đurđici Slamek da u roku od 15 dana od dana primitka ove odluke zatraži od predmetne Lokalne akcijske grupe, koja joj je isplatila nedopuštenu novčanu naknadu, obustavu daljnje isplate novčane naknade za članstvo u Upravnom vijeću kao i da izvrši povrat cjelokupnog primljenog iznosa predmetne novčane naknade uplatom na račun predmetne Lokalne akcijske grupe te o navedenim radnjama dostavi dokaz Povjerenstvu uz očitovanje iz točke II. izreke.

Stoga je Povjerenstvo donijelo odluku kao u točki III. izreke ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Đurđica Slamek, elektroničkom dostavom
2. Objava na internetskoj stranici Povjerenstva
3. Pismohrana